
ЕТИЧЕН КОДЕКС НА РАБОТЕЩИТЕ С ДЕЦА
В ДГ „РОЗА“, С. БОРЕЦ

    Въведение:
    Етичният кодекс представя стандартите за етично поведение на работещите с деца в ДГ „Роза“, регламентира етичните правила, които следва да се прилагат при изпълнение на служебни задължения и конфликт на интереси. Установява общи норми на поведение.
    Етичният кодекс за работа с деца има за цел:
    1. Да представят основните ценности и принципи, които работещите с деца трябва да знаят и спазват в своята практика;
    2. Да утвърдят волята и стремежа на работещите с деца за етичност в практическата им дейност;
    3. Да насочват поведението и подпомагат работещите с деца в решаването на етични дилеми, които срещат в своята практика.
    4. Да очертаят моралните отговорности на работещите с деца към детето; към семейството; в междуличностните взаимоотношения и към обществото.
    Раздел I 
    Основни положения:
    Работещите с деца в ДГ „Роза“ изпълняват своите функции, като се ръководят от основните ценности и принципи:
Чл.1. Детството е изключително важен период от живота на човека;
Чл.2. Семейството е най-естествената среда за развитието на детето;
Чл.3. Всяко дете притежава неповторима уникалност и стойност;
Чл.4. На всяко дете е гарантирано правото на: свобода на изразяване на мнение; свобода на мисълта, съвестта и религия; формиране на собствени възгледи в право да ги изразява свободно.
Чл.5. Всяко дете има право на закрила срещу нарушаващите неговото достойнство методи на възпитание, физическо, психическо или друго насилие или форми на въздействие.
Чл.6. Всяко дете има право на закрила за нормалното му физическо, умствено, нравствено и социално развитие.
Чл.7. Всяко дете и всяко семейство заслужават да бъдат подпомогнати да развият пълния си потенциал.
Чл.8. Във всички случаи да се защитават по най-добър начин интересите на детето.
Чл.9. Всяко дете, попаднало в риск, има нужда от специална закрила за извеждането му от рисковата ситуация.
Чл.10. Децата с изявени дарби се ползват от мерките за специална закрила.
Чл.11. Всички работещи с деца трябва да притежават определени личностни, морални, социални качества и в поведението си следва да се ръководят от следните принципи:
    - законност – спазване на законите и подзаконовите нормативни актове, уреждащи дейността в системата на образованието и детската градина;
    - лоялност – към интересите на обществото, към институцията, към колегите;
    - честност – във всичките си действия служителите да имат честно и отговорно поведение;
    - безпристрастност – недопустимост на действията на служителите да се ръководят от лични пристрастия или неприязън;
    - отговорност – служителите да се ръководят от отговорностите пред обществото и важността на поетите функции, които изпълняват.
    Раздел II 
    Морални отговорности към детето
    Чл.12. Да основаваме практиката си на съвременните знания за детското развитие и познаването на индивидуалните особености на всяко дете.
    Чл.13. Да разбираме и уважаваме уникалността на всяко дете.
    Чл.14. Да се съобразяваме със специфичната уязвимост на всяко дете.
    Чл.15. Да създаваме безопасна и здравословна среда, която стимулира социалното, емоционалното и физическото развитие на детето.
    Чл.16. Да подкрепяме правото на детето на свободното изразяване на мнение по всички въпроси от негов интерес.
    Чл.17. Да работим в най-добрия интерес на детето.
    Чл.18. Да осигуряваме на децата с увреждания равни възможности за достъп до адекватни грижи и образование.
    Чл.19. Да не участваме в практики, които не зачитат достойнството на детето или са опасни и вредни за физическото и емоционалното му здраве и развитие.
    Чл.20. Да не участваме в практики, които дискриминират по някакъв начин децата на основата на раса, етнос, религия, пол, националност, език, способности, или на базата на статуса, поведението или убежденията на родителите.
    Чл.21. Да познаваме симптомите на насилие над дете – физическо, сексуално, вербално, емоционално малтретиране или занемаряване. Да познаваме и спазваме законите и процедурите, защитаващи детето от насилие.
    Чл.22. При съмнение за малтретиране да уведомяваме органите за закрила на детето и да следим дали са предприети необходимите мерки.
    Чл.23. Когато друго лице изкаже подозрения за малтретиране на дете, да му окажем пълно съдействие за предприемане на подходящи действия за закрила на детето.
    Чл.24. Когато разберем за действия или ситуации, които заплашват здравето и сигурността на детето, ние имаме морална и законова отговорност да информираме органите по закрила на детето. 
    Раздел III
    Морални отговорности към семейството
    Чл.25. Наша първостепенна отговорност е подпомагане семейството при отглеждането и възпитанието на децата.
    Чл.26. Зачитане достойнството на всяко семейство и неговата култура, обичаи, език и убеждения.
    Чл.27. Уважаване ценностите на семейството при отглеждане и възпитание на децата и правото му да взема решения за своите деца.
    Чл.28. Информиране на семейството за всички решения, отнасящи се до детето и когато е възможно включвайки го във вземането на такива решения.
    Чл.29. Зачитане правото на семейството да бъде информирано за начина, по който се работи с детето.
    Чл.30. Информиране на родителите за изследователските проекти, включващи техните деца. Не позволяваме и не участваме в изследвания, които по някакъв начин могат да застрашат здравето, образованието, развитието или благополучието на децата.
    Чл.31. Не използваме нашите отношения със семейството за лично облагодетелстване. Не влизаме в отношения с членовете на семейството, които могат да навредят на ефективността на работата ни с детето.
    Чл.32. Осигуряване конфиденциалност на информация и зачитане правото на семейството на личен живот с изключение на случаите на малтретиране и лоша грижа. Това не важи в случаите, когато има основания да се счита, че благополучието на детето е в риск.
    Чл.33. Разкриването на поверителна информация за детето може да стане само с разрешение на семейството. Това не важи в случаите на малтретиране и лоша грижа.
    Чл.34. В случаите на конфликт между членовете на семейството, да се работи открито, споделяйки наблюденията си за детето с цел всички включени страни да вземат информирано решение, като стриктно ще се въздържаме от вземане на страна в конфликта. 
    Раздел IV
    Морални отговорности към колегията, лично и професионално поведение
    Чл.35. Да изграждаме и поддържаме отношения на уважение, доверие, сътрудничество и колегиалност, да се отнасяме към колегите си по начин, който не накърнява личното им достойнство, да не причиняваме конфликти и не нарушаваме техните права и законни интереси.
    Чл.36. Служителят трябва да извършва необходимите действия за защита на сигурността и поверителността на информацията, за която е отговорен или му е известна. Използва документите в ДГ „Роза“ единствено по повод изпълнение на служебните си задължения при спазване правилата за защита на информацията.
    Чл.37. Да се отнасяме към колегите си честно, почтено, уважавайки тяхното мнение и личен живот и да работим за утвърждаване на собствения и на колегите си авторитет, като се въздържаме от действия, които биха уронили престижа на професията.
    Чл.38. Да не допускаме на работното си място поведение, несъвместимо с морала и добрите нрави. Да избягваме конфликтни ситуации, при възникването им да запазваме спокойствие и контролираме поведението си.
    Чл.39. Да спазваме служебната йерархия и да изпълняваме законосъобразните разпореждания на висшестоящите органи.
    Чл.40. Да не допускаме да бъдем поставени във финансова или друга зависимост, която да повлияе върху безпристрастното, професионално и непредубедено изпълнение на служебните ни задължения.
    Чл.41. Да не изразяваме лични мнения по начин, който може да бъде тълкуван като официална позиция на детската градина или да даваме мнения по въпроси, извън нашата компетентност.
    Чл.42. При изпълнение на служебните си задължения, да опазваме повереното имущество и изразходваме материалните ресурси с грижата на добър стопанин. Да информираме своевременно прекия си ръководител за загубата или повредата на повереното му имущество.
    Раздел V
    Морални отговорности към обществото
    Чл.43. Предоставяне на висококачествени програми и услуги. Няма да предлагаме услуги, за които не притежаваме компетентност, квалификация или ресурси и правоспособност.
    Чл.44. Работим за създаване на сигурна обществена среда, в която детето да получава адекватни здравни грижи, храна, подслон, възпитание и да живее без насилие.
    Чл.45. Работим за подобряване на сътрудничеството между организациите, както и за интердисциплинарното взаимодействие между професиите, които имат отношение към благополучието на децата и семейството.
    Чл.46. Работа за популяризиране правата на децата, както и за повишаване чувствителността на обществото към нарушаването им.  
    Раздел VI 
    Конфликт на интереси
    Чл.47. Конфликт на интереси възниква, когато служителят има личен интерес, който му влияе до толкова, че пречи на безпристрастното и обективно вземане на решения или изпълнение на служебни задължения.
    Комисия по етика
    Чл.48. За спазването на Етичния кодекс и разрешаване на възникнали с приложението му казуси към ДГ „Роза“ се създава Комисия по етика. Членовете се избират от Педагогически съвет.
    Чл.49. Всеки заинтересован член може да внесе жалба в Комисията по етика, същата я разглежда и се произнася с мотивирано становище най-късно в тримесечен срок от постъпването на такава.
    Задължавам се:   
    Да уважавам уникалността и потенциала на всяко дете и да работя в най-добрия негов интерес.
    В работата си да не използвам физически наказания и възпитателни методи, уронващи достойнството на детето.
    Да уважавам и подкрепям семействата при отглеждане и възпитание на децата.
    Да уважавам колегите, да ги подкрепям и насърчавам в изпълнението на етичните правила.
    Да поддържам висок стандарт на професионално поведение, като постоянно обогатявам знанията и уменията си.
    Да служа като застъпник на детето и семейството в общността и обществото.
    Да спазвам етичните правила, заложени в този кодекс.
    Преходни и заключителни разпоредби
    § 1. Настоящият Етичен кодекс е съобразен със ЗПУО, както и с вътрешните актове на детската градина. Същият е задължителен за всички работещи в ДГ „Роза“.
    § 2. Отклоненията на нормите на настоящия кодекс водят до дисциплинарни санкции, предвидени в законодателството на Република България.
    § 3. Настоящият Етичен кодекс е отворен документ, подлежащ на непрекъснато развитие и обогатяване, в съответствие с промените в нормативната база и очакванията на обществото, и е актуализиран за учебната 2024/ 2025 год.

Етичният кодекс на ДГ „Роза“ е приет с решение на ПС с Протокол № 1/ 15.09.2022г. 

